NKHANI YA PA CHIKOPI | PARA MUBALI WINU WAFWA
Kasi Nkhwananga Kuŵa na Chitima?
Kasi muli kulwarapo nthenda yikuru? Nyengo zinyake mukachira luŵiro mwakuti muli kuluwa umo vikaŵinyiranga. Kweni ndimo viliri yayi na chitima. Dr. Alan Wolfelt wakalemba mu buku lake kuti ‘chitima chikumara luŵiro yayi.’ Kweni wakayowoyaso kuti: “Para pajumpha nyengo ndiposo na wovwiri wa ŵanyako, chitima chingachepako.”—Healing a Spouse’s Grieving Heart.
Wonani umo Abrahamu, uyo wakuzunulika mu Baibolo, wakachitira muwoli wake wakati wafwa. Baibolo likuti: “Abrahamu wakamba kumulira Sara na kumutengelera.” Mazgu ghakuti “wakamba” ghakulongora kuti pakatora nyengo kuti Abrahamu chitima chichepeko chifukwa cha nyifwa ya muwoli wake. * Wonaniso vya Yakhobe. Ŵana ŵake ŵakamupusika kuti Yosefe wakomeka na chinyama chamuthondo. Yakhobe wakalira “mazuŵa ghanandi,” ndipo ŵabali ŵake ŵakatondeka kumupembuzga. Pakati pajumpha vyaka vinandi, Yakhobe wakaŵa wachali kudandawura na nyifwa ya Yosefe.—Genizesi 23:2; 37:34, 35; 42:36; 45:28.
Lero napo, ŵanthu ŵanandi chitima chikumara luŵiro yayi para munthu uyo ŵakatemwananga wafwa. Pulikani ivyo ŵanthu aŵa ŵakayowoya.
Gail wa vyaka 60, wakuti: “Afumu ŵane, a Robert, ŵakafwa pa Julayi 9, 2008. Vyose vikaŵa makora waka pa zuŵa ilo ŵakafwira pa ngozi. Mwa nyengo zose, tikati tarya chakurya cha mulenji pambere ŵandalute ku ntchito, tikalayirana. Mbwenu umaliro ukaŵa wenewuwo. Nangauli pajumpha vyaka 6, vichali kuniŵinya mu mtima. Nkhumanya yayi usange chitima chizamumara chifukwa cha nyifwa ya Rob.”
Etienne wa vyaka 84, wakuti: “Nakhala nekha kwambura muwoli wane vyaka vyakujumpha 18 sono, kweni nichali kumulira. Para nawona waka chithu chinyake chakutowa, mbwenu nkhumukumbuka. Nkhughanaghanira umo mphanyi nayo wakukondwera pakuwona ivyo ine nkhuwona.”
Ivi vikulongora kuti ndimo taŵanthu tikujipulikira. Kweni taŵanthu tikupambana pa nkhani ya chitima. Ntheura chingaŵa chiwemi yayi kususka ŵanyithu umo ŵakuchitira para suzgo laŵawira. Kweniso tikwenera kujisuska yayi usange vikuwoneka nga tajumphizga kuŵa na chitima. Kasi tingachita wuli para tili na chitima?
^ ndime 4 Yisake, mwana wa Abrahamu, nayo wakaŵa wachali na chitima cha nyifwa ya anyina, nangauli pakajumpha vyaka vitatu kufuma apo ŵakafwira.—Genizesi 24:67.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn